再和倒韵
作者：蘇頌
朝代：宋

paragraphs: 新植蒼筤竹，欣欣若感知。
日陰紛展蓋，風韵巧吹篪。
幸對人瀟灑，兼依地坦夷。
二年官此者，一日可忘之。
抱節疏仍密，交柯挺復欹。
藂生相友善，特立甚矜持。
長處苔微破，看來露亦披。
鳳姿聊側翅，蛇變但存皮。
莫作恂兵伐，留爲介杖騎。
雪霜饒欲冒，雨露已先滋。
初見猶齊架，俄驚漸出籬。
中虛緣物性，外勁是天姿。
比畝雖云少，成林亦未遲。
廟丘當見採，栝羽豈勞施。
鵲尾冠須製，鵷雛食可期。
拂雲思柏悅，盈畹笑蘭衰。
任土前書貴，名園此地宜。
縱難聽嶰管，肯學唱巴枝。
既許親齋几，寧辭局甃墀。
更煩勤愛護，有用在他時。